CELEX: 32018R0139
Language: sl
Date: 2018-01-29 00:00:00
Title: Izvedbena uredba Komisije (EU) 2018/139 z dne 29. januarja 2018 o spremembi Uredbe (ES) št. 1033/2006 glede določb ICAO (Besedilo velja za EGP. )

30.1.2018   
            
            
               SL
            
            
               Uradni list Evropske unije
            
            
               L 25/4
            
         IZVEDBENA UREDBA KOMISIJE (EU) 2018/139
   z dne 29. januarja 2018
   o spremembi Uredbe (ES) št. 1033/2006 glede določb ICAO
   (Besedilo velja za EGP)
   EVROPSKA KOMISIJA JE –
   ob upoštevanju Pogodbe o delovanju Evropske unije,
   ob upoštevanju Uredbe (ES) št. 552/2004 Evropskega parlamenta in Sveta z dne 10. marca 2004 o interoperabilnosti evropske mreže za upravljanje zračnega prometa (uredba o interoperabilnosti) (1) in zlasti člena 3(5) Uredbe,
   po posvetovanju z Odborom za enotno evropsko nebo,
   ob upoštevanju naslednjega:
   
               (1)
            
            
               Točka 16 člena 2(2) Uredbe Komisije (ES) št. 1033/2006 (2) se nanaša na opredelitve iz zvezka 1 Mednarodne organizacije civilnega letalstva (ICAO) Postopki za navigacijske službe zračnega prometa – operacije zrakoplovov (PANS-OPS, dok. 8168), natančneje na njegovo peto izdajo iz leta 2006, ki vključuje spremembo št. 6. ICAO je 10. novembra 2016 spremenila dokument 8168 z vključitvijo spremembe št. 7.
            
         
               (2)
            
            
               Točka 2 Priloge k Uredbi (ES) št. 1033/2006 se nanaša na določbe iz dokumenta ICAO Postopki za navigacijske službe zračnega pometa – Upravljanje zračnega prometa (PANS-ATM, dok. 4444), natančneje na njegovo 15. izdajo iz leta 2007, ki vključuje spremembo št. 6. ICAO je 10. novembra 2016 spremenila dokument 4444 z vključitvijo spremembe št. 7A.
            
         
               (3)
            
            
               Sklicevanja v Uredbi (ES) št. 1033/2006 na dokumenta 8168 in 4444 bi bilo treba posodobiti, da se državam članicam omogoči izpolnitev mednarodnih pravnih obveznosti in zagotovi skladnost z mednarodnim regulativnim okvirom ICAO.
            
         
               (4)
            
            
               Uredbo (ES) št. 1033/2006 bi bilo zato treba ustrezno spremeniti –
            
         SPREJELA NASLEDNJO UREDBO:
   Člen 1
   Uredba (ES) št. 1033/2006 se spremeni:
   
               (1)
            
            
               v členu 2(2) se točka 16 nadomesti z naslednjim:
               
                           „16.
                        
                        
                           ‚postopki na terminalnem območju‘ so proge standardnih instrumentnih odhodov in standardnih instrumentnih prihodov, kakor so opredeljene v dokumentu ICAO Postopki za navigacijske službe zračnega pometa – operacije zrakoplovov (PANS-OPS, dok. 8168 – zvezek 1 – peta izdaja – 2006, ki vključuje vse spremembe do št. 7).“;
                        
                     
         
               (2)
            
            
               v Prilogi se točka 2 nadomesti z naslednjim:
               
                           „2.
                        
                        
                           Oddelek 4.4 poglavja 4 (Načrti letov) in odstavek 11.4.2.2 poglavja 11 (Sporočila o premikih) PANS-ATM ICAO, dok. 4444 (šestnajsta izdaja iz leta 2016, ki vključuje vse spremembe do št. 7A).“
                        
                     
         Člen 2
   Ta uredba začne veljati dvajseti dan po objavi v Uradnem listu Evropske unije.
   
      Ta uredba je v celoti zavezujoča in se neposredno uporablja v vseh državah članicah.
      V Bruslju, 29. januarja 2018
      
         
            Za Komisijo
         
         
            Predsednik
         
         Jean-Claude JUNCKER
      
   
   
      (1)  UL L 96, 31.3.2004, str. 26.
   
      (2)  Uredba Komisije (ES) št. 1033/2006 z dne 4. julija 2006 o določitvi zahtev glede postopkov za načrte leta v fazi pred letom za enotno evropsko nebo (UL L 186, 7.7.2006, str. 46).